text: [{"text_idx": "#000000", "text": "Leitar tu\u0301 eftir Nudlavirkinum, try\u0301st her"}, {"text_idx": "#000001", "text": "Veri\u00f0 go\u0301\u00f0 vi\u00f0 hv\u00f8r annan, og lu\u0301gvi\u00f0 minni\nThere is a time, there is a place"}, {"text_idx": "#000004", "text": "Familjuu\u0301tfer\u00f0 til I\u0301slands \u2013 Dagur 3"}, {"text_idx": "#000005", "text": "So situr man aftur umbor\u00f0, vit hava havt ein framu\u0301r dag, aftana\u0301 morgunmatin fo\u0301ru vit til Eskifjo\u0308r\u00f0, hoyrdi fra\u0301 \u00f8\u00f0rum fer\u00f0afo\u0301lki, at har var ein svimjihylur vi\u00f0 fleiri gli\u0301\u00f0ibreytum, umframt, at koyritu\u0301rurin var sera vakur."}, {"text_idx": "#000007", "text": "Svimjihylurin var fleiri klassar omanfyri tann a\u0301 Egilst\u00f8\u00f0um og v\u00e6l verdur at koyra teir eyka 40 minuttirnar fyri."}, {"text_idx": "#000008", "text": "Har vo\u0301ru 3 fi\u0301nar gli\u0301\u00f0ibreytir, harav tann st\u00f8rsta dekan ov sto\u0301r og skjo\u0301t til mi\u0301n smakk, men dreingirnir da\u0301mdu v\u00e6l, serliga Marius, sum fo\u0301r 14 tu\u0301rar i\u0301 henni. Tummas er so varligur, so eg royndi at lokka hann i\u0301 ta\u00f0 minstu breytina, so eydna\u00f0ist ta\u00f0 ikki."}, {"text_idx": "#000009", "text": "Men vit fingu nakrar ti\u0301mar at ganga i\u0301 teimum ymsu tempera\u00f0u hylunum og pottunum. Eg slapp eisini ein li\u0301tlan tu\u0301r i\u0301 sauna."}, {"text_idx": "#000012", "text": "Eg havi annars veri\u00f0 ein tu\u0301r i\u0301 Naust og lurta eftir Hans Andrias, hann hevur takla uppga\u0301vuna, at sp\u00e6la fyri ty\u0301skum pensjonistum v\u00e6l. Men ta\u0301 tey fo\u0301ru i\u0301 song i\u0301 gja\u0301rkv\u00f8ldi\u00f0 fingu vit lokka eitt Nirvanalag og eini tvey heimagj\u00f8rd burturu\u0301r honum."}, {"text_idx": "#000013", "text": "Deiligt, at hava ein risasto\u0301ran Mikal vi\u00f0, sum hevur eyguni eftir hinum, so eg sleppi ein tu\u0301r i\u0301 Naust."}, {"text_idx": "#000014", "text": "My Kingdome for a kru\u0301ss"}, {"text_idx": "#000015", "text": "Nu\u0301 havi eg seinastu dagarnar hugna m\u00e6r vi\u00f0 dreingjunum a\u0301 familjucruise i\u0301 I\u0301slandi. Deiliga hugnaligur tu\u0301rur, og eg havi ro\u0301st Smyril Line fyri no\u0301gvar batar, men eitt er, sum er blivi\u00f0 no\u0301gv verri."}, {"text_idx": "#000016", "text": "Man kann fanime ikki fa\u0301a ein ordiligan drekkamunn."}, {"text_idx": "#000017", "text": "Eg havi bru\u0301k fyri minst einum kru\u0301ssi av te vi\u00f0 mjo\u0301lk i\u0301, fyri at byrja morgunin ordiligt. Men ta\u00f0 ber ikki til longur, te og kaffikannurnar, i\u00f0 man fyrr fekk a\u0301 bor\u00f0i\u00f0 til morgunmatin, eru avloystar av einari o\u0301sjarmerandi automat, ta\u00f0 er sikkurt ok, ti\u0301 vit fa\u0301a ju\u0301 longu dju\u0301s og vatn u\u0301r automatum. Trupulleikin er teir t\u00f8suttu kopparnir, ta\u00f0 er ikki meira enn 2 fer\u00f0ir upp i\u0301 munnin, so man rennur i\u0301 pendulfart millum automat og bor\u00f0i\u00f0. Nei, hatta er ein ommer."}, {"text_idx": "#000018", "text": "Gev m\u00e6r eitt kru\u0301ss at skola morgungronina burt."}, {"text_idx": "#000019", "text": "Familjuu\u0301tfer\u00f0 til I\u0301slands dagur 2"}, {"text_idx": "#000021", "text": "Eftir deiligu morgunmatarbuffettina var eg a\u0301 veg ni\u00f0an gj\u00f8gnum trappurnar upp a\u0301 kamari\u00f0. Eg stu\u0301rsa\u00f0i vi\u00f0, ta\u0301 ein vinarlig donsk r\u00f8dd spurdi: \u201cVar det en god morgenmad?\u201d, hugdi upp og sa\u0301, at ta\u00f0 var t\u00e6narin, i\u00f0 hev\u00f0i tiki\u00f0 i\u0301mo\u0301ti okkum, ta\u0301 vit komu inn til buffettina. Vit m\u00f8ttust av tilvild i\u0301 trappunum, og i\u0301sta\u00f0in fyri at lata sum einki, vi\u0301sti hann a\u0301huga."}, {"text_idx": "#000022", "text": "Ju\u0301 takk, ta\u00f0 smakka\u00f0i v\u00e6l, fekk eg framu\u0301r m\u00e6r, og fo\u0301r vi\u0301\u00f0ari vi\u00f0 einum smi\u0301li. Eg havi ofta fer\u00f0ast vi\u00f0 Norr\u00f8nu, men onganti\u0301\u00f0 hevur t\u00e6nastan veri\u00f0 betur enn hesafer\u00f0."}, {"text_idx": "#000023", "text": "Ta\u0301 sonurin misti jogurti a\u0301 go\u0301lvi\u00f0 i\u0301 ti\u0301 hann skuldi r\u00e6tta smi\u0301landi t\u00e6narinduni (ella hvussu ta\u00f0 eitur, ta\u0301 ein t\u00e6nari er kvinna) si\u0301n skitna tallerk, so var vi\u00f0merkingin beinanvegin, at ta\u00f0 bilti einki."}, {"text_idx": "#000024", "text": "Ta\u0301 ein annar sonur eitt sindur seinni hev\u00f0i stoytt Fanta inni i\u0301 sp\u00e6liru\u0301minum, har man ikki hevur loyvi at hava mat og drikkiv\u00f8r\u00f0ur vi\u00f0 s\u00e6r, so var eingin moralpr\u00e6dika, bara eitt smi\u0301l me\u00f0an vinarliga daman grulva\u00f0i inn at turka upp."}, {"text_idx": "#000026", "text": "Annars hava vit veri\u00f0 a\u0301 Egilst\u00f8\u00f0um i\u0301 dag, h\u00f8vdu fr\u00e6tt, at har var ein svimjihylur. Well ikki heimsins st\u00f8rsti svimjihylur. Sirka uppa\u0301 st\u00f8dd vi\u00f0 tann gamla i\u0301 Gundadali, og ju\u0301st sum hann, var hesin uttandur\u00f0a. Ta\u00f0 bilti to\u0301 ikki, ti\u0301 har var ein rutsjibani, so ta\u00f0 sa\u0301 gott u\u0301t."}, {"text_idx": "#000027", "text": "Vit bru\u0301sa\u00f0u okkum og runnu u\u0301t mo\u0301ti rutsjibananum, men o\u0301lukkuti\u0301\u00f0, banin var \u201cLoka\u00f0ur\u201d, eitt skelti hekk fyri trappurnar, og for\u00f0a\u00f0i okkum at fara upp, ivaleyst skilagott, ti\u0301 hylurin undir rutsjibananum var ha\u0301lvto\u0301mur og vatni\u00f0 i\u0301 honum sa\u0301 ikki tespiligt u\u0301t."}, {"text_idx": "#000028", "text": "Well, vit fingu to\u0301 ha\u0301lvan annan ti\u0301ma at ganga vi\u00f0 at sita i\u0301 heitum potti, bobluba\u00f0 og annars vi\u00f0 at sp\u00e6la vi\u00f0 bo\u0301ltar i\u0301 barnaendaum av svimjihylinum. Bert Mikal var so aktivur, at hann to\u0301k nakrar longdir eisini."}, {"text_idx": "#000029", "text": "Vit o\u0301tu d\u00f8gur\u00f0a a\u0301 Subway, og keyptu pa\u0301skaregg i\u0301 Bo\u0301nus, umframt teir obligatorisku mini doughnutsarnar, i\u00f0 eg alti\u0301\u00f0 keypi, ta\u0301 eg eri i\u0301 I\u0301slandi. (smakka himmalskt)."}, {"text_idx": "#000030", "text": "Men annars eru Egilsta\u00f0ir ein heilt o\u0301fatiliga o\u0301a\u0301hugaverdur by\u0301ur. Har er sku meira aktion i\u0301 Ska\u0301lavi\u0301k. Men vit funnu to\u0301 eitt ellisheim fyri bilar, i\u00f0 eg li\u0301ka ma\u0301tti taka ein mynd av, her:"}, {"text_idx": "#000031", "text": "Vit koyrdu si\u0301\u00f0an ein biltu\u0301r, stuttligt at si\u0301ggja kavakl\u00f8ddu fj\u00f8llini og landslagi\u00f0, i\u00f0 er so hvi\u0301tt, at ta\u00f0 n\u00e6stan sker\u00f0 i\u0301 eyguni."}, {"text_idx": "#000032", "text": "Um eina l\u00f8tu letur buffettin upp, so er na\u0301ttur\u00f0i a\u0301 skra\u0301nni, ta\u00f0 ver\u00f0ur uttan iva gott, mungi longu eftir hasum sterkt krydda\u00f0u bu\u0301ffunum, i\u00f0 eg smakka\u00f0i i\u0301 gja\u0301r."}, {"text_idx": "#000034", "text": "So er fyrsti dagurin vi\u00f0 at vera runnin her umbor\u00f0 a\u0301 Norro\u0308nu. Dreingirnir eru farnir i\u0301 kamari\u00f0, at finna s\u00e6r iPaddarnar fram og vo\u0301nandi skjo\u0301tt sovna."}, {"text_idx": "#000035", "text": "Deiligur dagur i\u0301 si\u0301ni heild. Innhegna\u00f0i fo\u0301tbo\u0301ltsv\u00f8llurin a\u0301 dekki 8 er eitt hitt hja\u0301 Mikal, sum bru\u0301kti fyrstu ti\u0301marnar umbor\u00f0 a\u0301 v\u00f8llinum. Hinir ba\u0301\u00f0ir yngru fo\u0301ru i\u0301 biograf til Frozen, me\u00f0an eg to\u0301kst vi\u00f0 ta\u00f0, i\u00f0 m\u00e6r da\u0301mar best, at sussa vi\u00f0 fo\u0301lk."}, {"text_idx": "#000037", "text": "Vit o\u0301tu na\u0301ttur\u00f0a i\u0301 Norro\u0308nu Buffettini, no\u0301gvur go\u0301\u00f0ur matur vi\u00f0 denti lagdum a\u0301 mat u\u0301r havinum, gott at si\u0301ggja, at Smyril Line er tilvita um, at fer\u00f0afo\u0301lk, i\u00f0 koma hendan vegin vilja hava okkurt autentiskt. Her er gott umbor\u00f0, sera vinalig starvsfo\u0301lk og hugnaligt."}, {"text_idx": "#000038", "text": "I\u0301 morgin kl. 9 leggja vit at i\u0301 I\u0301slandi, ta\u0301 fara vit ein biltu\u0301r, at finna ein svimjihyl."}, {"text_idx": "#000041", "text": "Hetta var eitt gott li\u00f0, sum try\u0301sti okkara dreingir, men vit h\u00f8vdu eisini fleiri m\u00f8guleikar og serliga Hanus var trupul fyri norsku verjuna. Men ta\u00f0 var Fyllingsdalen, i\u00f0 leg\u00f0i seg a\u0301 odda. Men HB stri\u0301ddist v\u00e6l vi\u0301\u00f0ari."}, {"text_idx": "#000042", "text": "Vit fingu eisini b\u00e6\u00f0i go\u0301\u00f0ar m\u00f8guleikar uppa\u0301 ma\u0301l og go\u0301\u00f0ar bjargingar fra\u0301 Anton, a\u0301\u00f0renn Fyllingsdalen \u00f8kti til ha\u0301lvleiksst\u00f8\u00f0una 2-0."}, {"text_idx": "#000043", "text": "Okkara dreingir h\u00f8vdu eisini fleiri m\u00f8guleikar, a\u0301\u00f0renn Fyllngdalen \u00f8kti til fyrst 3-0 vi\u00f0 einum langskoti og si\u0301\u00f0an vi\u00f0 v\u00e6l gj\u00f8gnum sp\u00e6ldum a\u0301lopum til 4, 5 og 6-0."}, {"text_idx": "#000044", "text": "Fyllingsdalen er eitt li\u00f0, i\u00f0 a\u0301 papi\u0301rinum sa\u0301 \u00f8giligt u\u0301t. Teir vunnu si\u0301n bo\u0301lk suverent vi\u00f0 ma\u0301lskoruni 43-1, og h\u00f8vdu millum anna\u00f0 sligi\u00f0 eitt po\u0301lkst akademili\u00f0 u\u0301t a\u0301 vegnum til ha\u0301lvfinaluna. Teir h\u00f8vdu ongan dyst vunni\u00f0 minni\u00f0 enn vi\u00f0 fimm ma\u0301lum. Bitin var ov sto\u0301rur fyri okkara dreingir, i\u00f0 sostatt fa\u0301a bronsuhei\u00f0ursmerki i\u0301 A bo\u0301lkinum."}, {"text_idx": "#000047", "text": "Try\u0301 HB li\u00f0 lutto\u0301ku i\u0301 Dana Cup i\u0301 a\u0301r. HB 2 kom i\u0301 A 16. partsfinaluna, har teir vo\u0301r\u00f0u slignir u\u0301t av besta li\u00f0num hja\u0301 norsku Vidar FK."}, {"text_idx": "#000049", "text": "Dana Cup er nu\u0301 li\u00f0ugt a\u0301 hesum sinni og vit venda n\u00f8sini heim eftir."}, {"text_idx": "#000050", "text": "HB er i\u0301 Dana Cup ha\u0301lvfinaluni"}, {"text_idx": "#000052", "text": "Ta\u00f0 leika\u00f0i sera javnt a\u0301 fyrstu l\u00f8tuna og b\u00e6\u00f0i li\u00f0ini vo\u0301ru merkt av, at tey longu h\u00f8vdu sp\u00e6lt 100 minuttir fyrri\u0301 dag, men einar 10 minuttir inni i\u0301 dystinum byrja\u00f0i norska li\u00f0i\u00f0 at leggja meira try\u0301st a\u0301, men okkara stinna verja og Anton i\u0301 ma\u0301linum sto\u0301\u00f0u mo\u0301ti try\u0301stinum, umframt at onnur ma\u0301lstongin hja\u0301lpti til eina fer\u00f0ina. Okkara dreingir h\u00f8vdu eisini fleiri naskar royndir. Men ha\u0301lvleiksst\u00f8\u00f0an var 0-0."}, {"text_idx": "#000054", "text": "Her ver\u00f0ur fari\u00f0 beint til brotsspark."}, {"text_idx": "#000056", "text": "HB 1 sp\u00e6lir kvartfinalu i\u0301 kv\u00f8ld"}, {"text_idx": "#000058", "text": "Dysturin byrja\u00f0i v\u00e6l, ta\u0301 Sveinur setti eitt brotsspark i\u0301 neti\u00f0, og a\u0301\u00f0renn fyrsta korteri\u00f0 var fari\u00f0, hev\u00f0i Sveinur skora\u00f0 eitt afturat og Hanus eitt. A\u0301\u00f0renn ha\u0301lvleik hev\u00f0i Sveinur trygga\u00f0 s\u00e6r hattricki\u00f0 og ha\u0301lvleikst\u00f8\u00f0una 4-0."}, {"text_idx": "#000061", "text": "Seinni ha\u0301lvleik vardu vit v\u00e6l og h\u00f8vdu eisini onkran m\u00f8guleika mo\u0301ti ma\u0301li."}, {"text_idx": "#000062", "text": "Men ta\u00f0 var oddali\u00f0i\u00f0, i\u00f0 tryggja\u00f0i sigurin og fyrsta pla\u0301ssi\u00f0 i\u0301 bo\u0301lkinum vi\u00f0 at \u00f8kja til endast\u00f8\u00f0una 4-1."}, {"text_idx": "#000065", "text": "HB 1 vann si\u0301n bo\u0301lk"}, {"text_idx": "#000066", "text": "HB 1 helt fram vi\u00f0 go\u0301\u00f0a sp\u00e6linum og vann sannf\u00f8randi bo\u0301lk 16 vi\u00f0 trimum sigrum, ta\u0301 teir vunnu a\u0301 Vidar FK u\u0301r Noregi."}, {"text_idx": "#000067", "text": "Ha\u0301lvleiksst\u00f8\u00f0an var 0-3 til okkara eftir eitt sja\u0301lvma\u0301l og ma\u0301l fra\u0301 Si\u0301mun og Hanusi. I\u0301 seinna ha\u0301lvleiki megna\u00f0i Vidar at koma betur vi\u00f0 og skora\u00f0i tvey ma\u0301l afturat, me\u00f0an okkara Sveinur skora\u00f0i f\u00f8royska ma\u0301li\u00f0."}, {"text_idx": "#000069", "text": "I\u0301morgin eru 16. parts finalur a\u0301 skra\u0301nni."}, {"text_idx": "#000071", "text": "HB li\u00f0 2 hevur ju\u0301st sp\u00e6lt si\u0301n si\u0301\u00f0sta dyst, mo\u0301ti norsku Marnardal IL. Okkara dreingir komu framum 4-0 i\u0301 fyrsta ha\u0301lvleiki. Men Marnardal minka\u00f0i um munin til 4-1, i\u00f0 var ha\u0301lvleiksst\u00f8\u00f0an."}, {"text_idx": "#000072", "text": "I\u0301 seinna ha\u0301lvleiki settu Marnardal ein leikara, i\u00f0 neyvan var undir 16 a\u0301r a\u0301 v\u00f8llin, vi\u00f0 si\u0301num 1 metur og 80 sentimetrum gj\u00f8rdi hann allan munin. Okkara dreingir vo\u0301ru to\u0301 stinnir og norska li\u00f0i\u00f0 fekk ikki meira enn 3-4 burturu\u0301r si\u0301num o\u0301sportliga atbur\u00f0i. Altso ein sigur til okkara dreingir."}]